И зключително тежка остава ситуацията във Варна. Над 150 са евакуирани от кв. "Аспарухово", над 30 коли са завлечени от водата, по данни на МВР.

Потвърдените жертви след бедствието са девет, сред тях – две деца. Трима души се водят в неизвестност,

съобщи сутринта вътрешният министър Цветан Йовечев.

Още една жертва на поройните дъждове във Варна е открита в кв. „Аспарухово“, съобщи по-късно

депутатът от „Коалиция за България“ Борислав Гуцанов, цитиран от Агенция „Фокус“. Трупът е открит в автомобил, близо до канала. Пристанище Варна бе затворено за извършване на аварийни мероприятия. Екип от водолази на военноморските сили извършва пълен оглед на канала.

По думите на кмета на Варна Иван Портних броят на жертвите вероятно ще се увеличава.

Болна жена на легло е изчезнала заедно с леглото, на което е лежала,

къщата ѝ е била напълно срутена. От съседната къща са останали само основите. В нея е имало две деца и жена, които в момента са в неизвестност.

Хората са в шок. Продължава издирването на изчезналите.

В града е обявен ден на траур.

Няма пълна яснота каква е причината да се стигне до това бедствие.

Приливната вълна обаче е била над 2,5 м,

стихията е била от изключителен мащаб – обръщала автомобили и микробуси. Приливната вълна е разрушила две къщи, а десетки други са наводнени.

За да могат да се спасят, хората са се качвали по покривите на къщите си.

По разказите на очевидци

приливната вълна е дошла изведнъж, напълнила е дерето и заляла къщите в близост.

През последните 15 години дерето не е било почиствано. В него има пораснали дървета, високи около 7-10 метра.

Варненският кмет Иван Портних обясни, че нормата на валежите за Варна е 53 куб. м. на месец. Те обаче са се излели само за няколко часа.

Сериозните валежи са започнали около 18 ч. в четвъртък, а е станало ясно, че ситуацията е бедствена към 20 ч. Не е престанало да вали през цялата нощ.

Спасителните екипи са работили до 3 ч. и са успели да изчистят основните пътища. Работата им е била затруднена от поради спирането на тока.

„Всички, които са засегнати от бедствието в квартал „Аспарухово“ ще бъдат включени в програмата на общината за обезщетяване. Към момента нашата основна цел е да предотвратим още такива случаи. Това е огромна трагедия за града, впрегнали сме всички сили, за да направим така, че повече щети да няма“, заяви Портних.

Тежки машини разчистват улиците във Варна, но обстановката остава сложна,

коментира пред „Фокус“ министърът на транспорта, информационните технологии и съобщенията Данаил Папазов.

„В момента се намирам на улица „Белогород“ заедно с работници от Пристанище Врана и с няколко машини разчистваме автомобили, които са натрупани в края на улицата и отводняваме. Помагат и хора от жилищните блокове, но ситуацията е много тежка. Страшно много кал и наноси има. Работят тежки машини от пристанището, но ситуацията е сложна“, посочи министър Данаил Папазов.

„След наводненията има замърсяване на питейната вода, но в случая тя е спряна

и ще бъде пусната едва когато има пълна гаранция, че е безопасна“, каза пред БНТ националният епидемиолог д-р Ангел Кунчев.

„Ще се завиши малко и нивото на хлор, за да се потисне развитието на всякакви микроорганизми и да направи водата безопасна и чак тогава тя ще бъде ползвана“, каза той.

„Анализ на качеството на водата може да се направи веднага, но проблемът е, че трябва да се види състоянието на водопреносната мрежа – дали има останали под водата помпени станции така че да не се позволи просмукване на отпадни води в питейната“, подчерта д-р Кунчев,

По думите му водата ще бъде пусната в рамките на ден-два.

Междувременно сот Енерго-Про информираха, че електрозахранването в „Аспарухово“ ще бъде възстановено поетапно днес.

Наводнението в „Аспарухово“ е отнесло един трафопост, а друг е недостъпен за екипите на дружеството. Те работят по замяната на отнесения трафопост с мобилно съоръжение, което временно да осигури захранване на абонатите в квартала.

На територията на „Аспарухово“ са разположени 15 аварийни екипа, чиято задача е да оценяват състоянието на електропроводите в района и да поставят под напрежение съоръженията, които не създават опасност предвид пораженията, нанесени от стихията.

След 10 ч.

пред катедралата „Успение Богородично“ ще се дава информация за това, от какво се нуждаят хората в квартал „Аспарухово“.



Веднага след бедствието във Варна във „Фейсбук“ бе създадена група „Да помогнем на Аспарухово“. В нея съпричастни хора призовават всички, които искат да помогнат с каквото могат на бедстващите варненци, да го направят.

Девет човека са преминали през спешните кабинети на болница „Св. Анна“, четирима от тях са хоспитализирани, съобщи в „Здравей, България” директорът на лечебното заведение д-р Красимир Петров.



Сред пациентите е и

7-годишно дете, което е търсило родителите си в болницата.

То е прието в детска хирургия в стабилно състояние. Майката на детето е в чужбина, а за бащата няма данни.

Близо 150 от сигналите са за района на варненския кв. "Аспарухово", където цяла нощ работи целият наличен състав на ОУ "Пожарна безопасност и защита на населението" – Варна, съобщиха от МВР. На място продължават да работят 20 пожарни, спасителни и водолазни екипи.

С последиците от наводнението на терен се борят над 140 пожарникари и спасители, осигурена е и нужната техника. Не отговаря на истината информацията, че Аспаруховият мост е застрашен от срутване. Мостовото съоръжение и изправно, но преминаването е затруднено предвид усложнената оперативна обстановка, уточняват от МВР

В област Варна е обявено бедствено положение в град Игнатиево и в още 10 селища.

Между селата Водица и Засмяно е залят мостът, свързващ двете населени места. Няма достъп до село Генерал Кантарджиево, при което е залято мостовото съоръжение, свързващо селището с главния път.

Край село Долище водната стихия е отнесла изцяло пътната настилка. Покачено ниво на реката в село Крумово е прекъснало връзката между двата квартала на селото. Прелива ретензионния басейн на Регионалното депо за твърди битови отпадъци в село Въглен. Водата е заляла изцяло улиците, дворовете и приземните етажи на жилищните сгради в селата Водица, Засмяно, Крумово, Ботево, Раднево, Долище, Куманово, Въглен, Орешак, Ген. Кантарджиево.